***Comunicat de presă***

***5 iunie 2025***

**Seria Concertelor Enescu la ICR Londra: *Oedipe***

Institutul Cultural Român de la Londra organizează, în parteneriat cu Opera Națională București și Muzeul Național „George Enescu” din București, joi, 5 iunie, de la ora 19.00, un eveniment pluridisciplinar dedicat tragediei lirice enesciene *Oedipe*. Intitulat Enescu 70, evenimentul de la ICR Londra aduce în prim-plan (capod)opera Oedipe, singura compusă de Enescu și una dintre cele mai profunde viziuni muzicale a destinului uman. Baritonul Ștefan Ignat, renumit pentru interpretarea rolului titular, va oferi publicului o selecție de arii reprezentative din această operă, într-un format hibrid – recital și prelegere – care îmbină expresivitatea interpretării cu profunzimea reflecției. Fiecare moment muzical va fi contextualizat prin scurte introduceri în limba engleză, menite să dezvăluie simbolismul tematic și rădăcinile folclorice ale lucrării.

Alături de Ștefan Ignat vor evolua soprana Bianca Mărgean și tenorul Liviu Indricău, două voci afirmate pe scenele internaționale, precum și pianista Luminița Berariu, artistă recunoscută pentru interpretările sale camerale.

Evenimentul este completat de o expoziție documentară realizată cu sprijinul Muzeului Național „George Enescu” din București, găzduită la parterul Institutului. Fotografii rare, documente de arhivă și portrete inedite vor ilustra parcursul operei Oedipe, de la prima reprezentație din 1936, susținută la Paris, până la montările contemporane, configurând un traseu vizual și afectiv prin universul enescian.

**Program**

**Luminița Berariu, pian solo:** Pavana din Suită nr. 2, Op. 10
**Bianca Mărgean –** Estrene à Anne, Languir me fais..., Estrene de la rose, Present de couleur blanche, Changeons propos din *Sept Chansons* pe versuri de Clément Marot
**Liviu Indricău –** Aux damoyselles paresseuses d’écrire à leurs amys, Du conflict en douleur din *Sept Chansons* pe versuri de Clément Marot.

**Fragmente din opera Oedipe:** Ștefan Ignat – Unde sunt?; *O, tu pruncul meu*; Ce tremuri, fiul meu?; *Din zori și până-n zori*; Cunosc o licoare; Aria Sfynxului; Priviți, tebani; Dar, vai, ce viață veți avea; *Adio, dulce Antigona*; Luminița Berariu – pian solo: Dansul românesc; Liviu Indricău – Cântecul ciobanului la fluier, Aria lui Tezeu; Bianca Mărgean – Aria Antigonei

Personalitatea lui George Enescu se află în centrul a numeroase programe internaționale desfășurate de Institutul Cultural Român. Seria Concertelor Enescu la ICR Londra prezintă muzicieni români, britanici și internaționali, uniți prin pasiunea de a aduce compozițiile enesciene în prim plan. Seratele Enescu de la New York este un alt program permanent al ICR care urmărește promovarea muzicii lui Enescu și a altor compozitori români importanți prin intermediul unor recitaluri și concerte camerale, acoperind o gamă largă de stiluri și genuri. În Franța, ICR este partenerul Rencontres Musicales Internationales „Georges Enesco” Paris și oferă anual două burse George Enescu, derulate la Cité Internationale des Arts din Paris**.** Albumul muzical *George Enescu Symphonies 1-3 ~ Romanian Rhapsodies 1&2 – Orchestre National de France ~ Cristian Măcelaru* (Deutsche Grammophon) a fost realizat în parteneriat cu Institutul Cultural Român. **În contextul împlinirii, în anul 2025, a șapte decenii de la dispariția lui George Enescu,** Orchestra Simfonică a Radioteleviziunii Spaniole a interpretatRapsodia nr.2 în Re Major pe scena teatro Monumental din Madrid în cadrul evenimentului organizat cu sprijinul ICR Madrid, iar **Orchestra de Tineret a Uniunii Europene a interpretat** *Suita orchestrală nr. 1 în Do major*, Op. 9 în cadrul Concertului de Ziua Europei organizat de ICR și ICR Chișinău la Castel Mimi din Republica Moldova.

În iunie 2025, cinci orașe din România găzduiesc recitalurile *Universul Enescu*, în interpretarea violonistei Diana Jipa și a pianistului Ștefan Doniga, cu susținerea Institutului Cultural Român. Recitalul cu intrare liberă de la București se va desfășura în Sala Mare a ICR, miercuri, 18 iunie, ora 19.00.

**Contact:**

Serviciul Promovare și Comunicare

biroul.presa@icr.ro;

031 71 00 622